Berjadagar

,,Þjóðbúningur verður til’
2024-06-17 15:00 - 16:00 UTC | Pálshús, Pálshús, Strandgata 4, 625 Ólafsfjörður, Iceland, Ólafsfjörður, 625, Iceland
– spurningar og svör um íslenska þjóðbúninginn
Fram kemur Dr. Margrét Gunnarsdóttir sagnfræðingur
Margrét er að leggja lokahönd á ritun bókar um búninginn og sögu hans, Þjóðbúningur verður til, sem kemur út í haust. Sérstaklega verður sagt frá helsta einkennistákni íslenska hátíðarbúningsins, faldinum, hvítri strýtu sem prýddi höfuð íslenskra kvenna um aldalangt skeið. Hver vegna þótti faldurinn eins merkilegur og raun ber vitni? Einnig verður sagt frá skotthúfunni og tilurð hennar. Þá verður spjallað um þær breytingar sem urðu á þjóðbúningnum á 19. öld þegar skautbúningur Sigurðar málara var kynntur til sögunnar. Gamlar teikningar og málverk verða skoðuð samhliða spjallinu.

Tveir flyglar í Tjarnarborg Flytjendur
2024-06-16 20:00 - 21:00 | Tjarnarborg, Aðalgötu 13, Ólafsfirði., Ólafsfjörður, Iceland
Flytjendur:
Hrólfur Sæmundsson
Flygladúóið Sóley
Ólöf Sigursveinsdóttir selló

Leikið verður á tvo flygla í Menningarhúsinu Tjarnarborg! Verið er að skipuleggja flutning á konsertflygli sem kemur til með að veita sérlegan kraft inní þriðja og síðasta tónleikakvöldið á Berjadögum 2024. Orkan fyllir húsið með þjóðlegum tónsmíðum á borð við sönglög eftir Jón Leifs og nýjar íslenskar tónsmíðar eftir ung íslensk tónskáld fyrir tvö píanó. Píanóleikararnir Laufey og Sólborg leika einnig með Hrólfi þegar dramatísk tónlist Giuseppe Verdi (1813-1901) flæðir um húsið við libretto/texta Francesco Maria Piave (1810-1876). Hrólfur kemur frá Þýskalandi til að tónleikagestir fái þrjár senur úr óperu Verdis, Macbeth, beint í æð! Andi Joseph Haydn svífur yfir þegar sellókonsert hans í D-dúr verður fluttur með fuglahljóðum, selló og tveimur flyglum!
Ath. Kl. 21:30 stíga KK & Ellen á svið

Brunch Berjadaga
2024-06-16 11:30 - 13:30 | Kaffi Klara, Strandgata 2, Ólafsfjörður, Iceland, Ólafsfjörður, Iceland
Gúrmeyja Ólafsfjarðar, Hjördís Arnardóttir galdrar fram rétti fyrir gesti. Vinsamlega pantið borð hjá Hjördísi á Kaffi Klöru.

Færeyjar og Ísland dansa tangó
2024-06-15 20:00 - 21:30 | Tjarnarborg, Aðalgötu 13, Ólafsfirði., Ólafsfjörður, Iceland
Flytjendur:
Sigríður Ósk Kristjánsdóttir mezzó sópran
Jóhannes Andreasen píanó
Hrólfur Sæmundsson baritón
Ármann Helgason klarinett
–
Ólöf Sigursveinsdóttir selló

Á þessum tónleikum verður sérstakur gestur, píanóleikarinn Jóhannes Andreasen frá Færeyjum. Hann er atkvæðamikill í færeysku tónlistarlífi og spilar einnig á alþjóðlegu tónleikasviði um árabil. Ármann Helgason er gestum Berjadaga kunnur og þeim sem fylgjast með íslensku tónlistarlífi. Á þessum tónleikum leiða saman hesta sína þau Jóhannes, Ármann og Ólöf í Beethoven klarinettutríói op. 11. Sigríður Ósk Kristjánsdóttir og Ármann flytja sönglag Sigursveins D. Kristinssonar fyrir söng og klarinett og Sigríður syngur einsöng við undirleik Jóhannesar í íslenskum lögum eftir Sigvalda Kaldalóns og Emil Thoroddsen. Óperusöngvarar kvöldsins, Hrólfur og Sigríður syngja perlur úr óperuheiminum og tónleikarnir enda á stórkostlegri tónsmíð Astor Piazzolla, Le Grand tango fyrir selló og píanó! Góða skemmtun og verið velkomin.

Hrólfur Sæmundsson, Ólöf og Jóhannes munu að auki frumflytja Vögguvísu við ljóð Jakobs Jóh. Smára eftir tónskáldið Báru Grímsdóttur til heiðurs Jóni Þorsteinssyni stórsöngvara og söngkennara sem lést 4. maí sl.

Létt stemmning á Hornbrekku fyrir vistmenn, ættingja þeirra og þá sem vilja njóta í kaffi og músík!
2024-06-15 15:30 - 16:30 | Hornbrekka Dvalarheimili, Hornbrekku, 626 Ólafsfirði (dreifbýli), Ólafsfjörður, 625, Iceland
Flytjendur:
Fjölskyldan úr Garðshorni: Sigursveinn, Sigrún, Diljá og Ólöf

Gleðigjafarnir Ingibjörg og Jón
2024-06-15 13:30 - 14:30 | Menntaskólinn á Tröllaskaga, Ægisgötu 13, 625 Ólafsfjörður, Iceland, Ólafsfjörður, 625, Iceland
Svipmyndir úr lífi hjónanna og sjálfstæðisforkólfanna Ingibjargar Einarsdóttur og Jóns Sigurðssonar
Fram kemur Dr. Margrét Gunnarsdóttir sagfræðingur
Í erindinu verður sagt frá ævi og störfum Jóns Sigurðssonar og eiginkonu hans Ingibjargar Einarsdóttur. Sérstaklega verður vikið að fjölbreyttum og ólíkum hlutverkum þeirra í Kaupmannahöfn, við innkaup fyrir Íslendinga heima á Fróni, sem forráðamenn heimilis við Austurvegg sem stóð öllum opið og þar sem gestagangur var mikill og reglulega haldnar veislur. Heimili hjónanna var auk þess sannur skjólsveggur þegar leita þurfti læknishjálpar í Höfn, jafnvel um mánaða- og áralangt skeið.

,Brasilískt kvöld’
2024-06-14 21:30 - 22:30 | Tjarnarborg, Aðalgötu 13, Ólafsfirði., Ólafsfjörður, Iceland
Flytjendur:
Guito Thomas gítar og söngur
Rodrigo Lopes slagverk

Búið ykkur undir rytma, sveiflu og skemmtun af besta toga! Brasilísku lögin fá tónleikagesti til að dilla sér og syngja, klappa í takt og gleðjast. Góða skemmtun og verið velkomin!

Hvað ertu tónlist? ,,Nonnakvöld’’ til heiðurs Jóni Þorsteinssyni
2024-06-14 20:00 - 21:00 | Ólafsfjarðarkirkja, Ólafsfjarðarkirkja, 39F2+9M5, Strandgata, Ólafsfjörður, Iceland, Ólafsfjörður, Iceland
Flytjendur:
Sigríður Ósk Kristjánsdóttir mezzó-sópran
Sólveig Thoroddsen söngur, barokk- og gotnesk harpa
Bára Grímsdóttir kvæðakona
Ólöf Sigursveinsdóttir barokkselló
Sergio Coto Blanco endurreisnarlútur

,,Nonnakvöld’’ er upphafskvöld þessarar glæsilegu tónlistarhátíðar á Norðurlandi-eystri og verður Jóns Þorsteinssonar stórsöngvara og söngkennara minnst fyrir að vera síungur og kraftmikill stuðningsmaður Berjadaga. Hann styrkti hátíðina með umtalsverðum hætti síðustu árin með kunnáttu sinni, víðsýni og markverðri aðstoð! Hann lést 3. maí sl. og var ólafsfirðingur í húð og hár einsog maður getur sagt enda vildi hann hvergi annarsstaðar vera. Með því að nefna upphafskvöld Berjadaga framvegis ,,Nonnakvöld“ vill listrænn stjórnandi þakka fyrir sig og um leið heiðra minningu hans. Vonandi verða þau mörg ,,Nonnakvöldið“ í framtíðinni því Nonni var síungur einsog tónlistin!
Hans verður einnig minnst með frumflutningi á Vögguvísu eftir Báru Grímsdóttur fyrir píanó, baritón og selló á tónleikum 15. júní.
Íslenskar rímur, ólíkar raddir, sönglög með hörpuslætti og forn lútuleikur lýsa þessu ,,fyrsta Nonnakvöldi’’.
Bára Grímsdóttur tónar inn í kirkjurýmið sem ein stök rödd og syngur rammíslenskt. Því næst hljóma strengjahljóðfæri einsog lútur í endurreisnarstíl, gotnesk harpa og sönglög frá endurreisnartímabili tónlistarsögunnar í flutningi hjónanna Sólveigar og Sergio sem sérhæfa sig í endurreisnar-og barokktónlist. Þetta júníkvöld syngur Sigríður Ósk Kristjánsdóttir tvær einstakar barokkaríur við hörpuslátt og lög í gömlum stíl.. Kvöldið er því tileinkað þeim tíma þegar tæknin var víðs fjarri og kertaljós lýstu á nótnapappír tónskálda um hinn evrópska heim þar sem hljóðfæratónlist þróaðist lengi vel innan konungshirða og hjá erkibiskupum. Tónlistin var þá einsog nú sköpun andans, huggun, upplyfting og ekki síst hljómafræði sem ,bar í sér’ lífsins gang og tilgang. Mörg tónskáld þessa upphafstíma tónlistarsögunnar dóu þó í sárri fátækt og skorti. En fengu fróun ævilangt af því að skrifa hverja tónsmíðina á fætur annarri og það í bunkum og oft svo hundruðum skipti. Hér á Íslandi var sungið á tímum vosbúðar, eldgosa og þrenginga; innan um torfveggi og í afskekktum kirkjum því söngur var lífsnauðsyn þeim sem vildi lyfta andanum. Góða skemmtun og verið velkomin og ,okkar fyrsta Nonnakvöld’!
